תשעה מחבלים חמושים הגיחו מבטן האדמה מאות מטרים בשטח ישראל, ואיש לא זיהה אותם. הם הסתובבו בסמוך לקיבוץ באשכול, התגלו רק במקרה - ואז ניצלו את ההזדמנות כדי לפגוע בכוח צה"ל ולגרום למותם של קצין וחייל. אלו הפרטים שעולים הערב (שבת) מתחקיר ראשוני של ההיתקלות הקשה בסמוך לגדר המערכת באזור מרכז רצועת עזה, ביום ה-12 של מבצע "צוק איתן", שבה נהרגו רב-סרן (מיל') אמוץ גרינברג, בן 45 מהוד השרון, וסמל אדר ברסנו, בן 20 מנהריה. שני חיילים נוספים נפצעו.

חוליית המחבלים חדרה באחת ממנהרות הטרור שפרוסות לאורך הגבול, והן הסיבה העיקרית למבצע הקרקעי של צה"ל שהחל ביום חמישי ומתמקד בעיר התחתית והמסוכנת שבנה חמאס ברצועה. "נגד מנהרות כאלה בדיוק יצאנו למבצע", אמר היום בכיר בצה"ל. "זה עלול היה להיגמר במסע הרג בקיבוץ". עד כה השתלט צה"ל על 13 מנהרות ומצא פירים נוספים, ולפי הסימנים הפעילות עומדת להתרחב.

ההרוגים - אמוץ גרינברג (מימין) ואדר ברסנו ז"ל

צילומי הנשק ואמצעי הלחימה שהשאירו המחבלים:

(צילום: דובר צה"ל)

(צילום: דובר צה"ל)

(צילום: דובר צה"ל)

התקרית הבוקר תוכננה על-ידי חמאס כפיגוע מיוחד שהיה אמור להתמקד בשתי עמדות של צה"ל באזור כמה קיבוצים באשכול. תשעת המחבלים נכנסו לשטח ישראל מכיוון הקיבוץ, כ-300 מטרים ממזרח לגדר, בשטח ישראל. לאחר שהבינו שהעמדות אינן מאוישות, הם החליטו להישאר בשטח ישראל. באותו זמן לא זוהו על-ידי צה"ל ולמעשה היו יכולים להתקרב לקיבוץ באין מפריע. מסיבה שטרם הובררה, הם זרקו מעליהם אפודים ורימונים שנמצאו מאוחר יותר בשטח.

רק אז הגיע למקום כוח צה"ל שכלל כמה קצינים בכירים למשימת תצפית. המחבלים ניצלו את ההזדמנות, תקפו את אחד הג'יפים בטיל נגד טנקים וגרמו לנפגעים. במקום התפתחו חילופי אש ומחבל אחד נהרג. האחרים פגעו בעמדת תצפית של צה"ל, הטילו רימוני יד - וחצו את הגבול בחזרה לעזה. אף שלא זוהו בתחילה, ההיתקלות עם כוח התצפית מנעה פיגוע שהיה יכול להיות גדול וחמור הרבה יותר.

החדירה והתקרית שנסיבותיה עוד ייחקרו התרחשה באזור של חורשה, סמוך מאוד למקום שבו נהרג סרן טל נחמן ז"ל בפברואר השנה מאש כוחותינו - באירוע שכלל שרשרת של מחדלים.

הבוקר באזור התקרית (צילום: עידו ארז)

בינתיים, בצה"ל נערכים להרחבת הפעילות הקרקעית ברצועת עזה, חילופי האש נמשכים - ובו בזמן ירי הרקטות לעבר ישראל לא פוסק.

כוח צה"ל חיסל אחר הצהריים שני מחבלים שירו לעבר כוחות צה"ל טיל נגד טנקים ומנשק קל בדרום רצועת עזה. בתקרית זו לא נפגעו חיילים. הכוח השיב אש. גורמים צבאיים אמרו כי אחד המחבלים נהרג מפיצוץ חגורת נפץ.

הערב נמשך ירי הרקטות. חמאס ירה אל אזור באר שבע ואשקלון. שלוש רקטות יורטו מעל באר שבע וחמש התפוצצו בשטחים פתוחים. אזעקות נשמעו באזורים נוספים. במהלך היום נורו עשרות רקטות, אחת מהן התפוצצה ביישוב חסר מיגון באזור דימונה - ומהפגיעה נהרג עודה אל-וודג', גבר בן 32 שביתו ספג פגיעה ישירה. באירוע נפצעו ארבעה בני אדם נוספים, בני משפחתו, בהן תינוקת בת שלושה חודשים שאושפזה במצב קשה.